ກໍາລັງຮັກສາຄວາມສະຫງົບ ຂອງອີຈິບ ປະທະກັບ ພວກປະທ້ວງ
ກໍາລັງຮັກສາຄວາມສະຫງົບອີຈິບປະທະກັບ ພວກປະທ້ວງຢູ່ຈະຕຸລັດ Tahrir ໃນຂະນະທີ່ ພະຍາຍາມເຮັດໃຫ້ພວກປະທ້ວງ ສະຫຼາຍຕົວ.
ກໍາລັງຮັກສາຄວາມສະຫງົບຂອງອີຈິບ ໄດ້ປະທະກັນກັບພວກປະທ້ວງ ຢູ່ຈະຕຸລັດ Tahrir ໃນຂະນະທີ່ມີການດໍາເນີນຄວາມພະຍາຍາມຢ່າງຕໍ່ເນື່ອງເພື່ອສະຫຼາຍຕົວພວກປະທ້ວງ ທີ່ຮຽກຮ້ອງໃຫ້ສະພາປົກຄອງທະຫານ ລົງຈາກອໍານາດນັ້ນ ພວກຕໍາຫລວດ ແລະທະຫານ ໄດ້ພາກັນບຸກເຂົ້າໄປໃນຈະຕຸລັດດັ່ງກ່າວໃນຕອນເຊົ້າໆ ຂອງວັນອັງຄານມື້ນີ້ ເພື່ອພະຍາຍາມຂັບໄລ່ພວກປະທ້ວງອອກໄປຈາກຈະ ຕຸລັດ ໃນໃຈກາງ ຂອງນະຄອນຫລວງ ທີ່ໃຊ້ເປັນບ່ອນລວມສູນຂອງການປະທ້ວງຕໍ່ຕ້ານອະດີດຜູ້ນໍາຄົນກ່ອນ ທ່ານ Hosni Mubarak ພວກປະທ້ວງ ແລະກໍາລັງຮັກສາຄວາມສະຫງົບ ໄດ້ແກວ່ງກ້ອນຫີນໃສ່ກັນ ແລະຕໍາຫລວດ ໄດ້ຍິງປືນຂຶ້ນຟ້າ ເພື່ອພະຍາຍາມຂັບໄລ່ເດີນໃຫ້ພວກເດີນຂະບວນພາກັນສະຫລາຍຕົວໄປ ໃນຂະນະທີ່ການປະທະກັນກ້າວເຂົ້າມື້ທີ 5 ຢ່າງໜ້ອຍມີ 12 ຄົນເສຍຊີວິດ ແລະຫລາຍກວ່າ 500 ຄົນໄດ້ຮັບບາດເຈັບ ນັບຕັ້ງແຕ່ວັນ ເສົາແລ້ວນີ້ເປັນຕົ້ນມາ ພວກທະຫານທີ່ກໍາອໍານາດ ໄດ້ກ່າວປ້ອງກັນການໃຊ້ກໍາລັງຂອງຕົນວ່າ ພວກປະທ້ວງເປັນ ຜູ້ເກາະຜິດກັບທະຫານ ແລະກໍໄດ້ທໍາລາຍຊັບສິນຂອງລັດຖະບານ ລັດຖະມົນຕີກະຊວງການຕ່າງປະເທດ ທ່ານນາງ Hillary Clinton ກ່າວໃນຖະແຫລງການ ທີ່ມີຂຶ້ນໃນແລງວັນຈັນວານນີ້ວ່າ ເຫດການທີ່ເກີດຂຶ້ນໃນອີຈິບ ເມື່ອໝໍ່ໆມານີ້ "ເປັນໜ້າຕົກໃຈ" ໂດຍສະເພາະແມ່ນການປະຕິບັດຕໍ່ແມ່ຍິງຢູ່ທີ່ນັ້ນ